Navoiyda 2008—2014-yillarda 15 ta quyosh fotoelektr stansiyalari ishga tushirildi

Navoiy viloyati tabiatni muhofaza qilish qo‘mitasi 2008—2014-yillarda Qiziltepa, Tomdi, Nurota, Konimex va boshqa tumanlardagi korxona, tashkilot hamda muassasalarda quyosh nuridan tok hosil qiluvchi 15 dan ortiq stansiyalarni ishga tushirdi, deb xabar bermoqda “Uz24.uz”.

Qo‘mitaning 2014-yilgi rejasiga ko‘ra, 20 million so‘mlik quyosh fotoelektr stansiyalari homiylik asosida Konimex tumanidagi Xolmurod qishlog‘iga hamda Nurota tumanidagi 26-umumta’lim maktabiga o‘rnatib berildi.
Shuningdek, bunday stansiyalar Nurota tumanining markaziy shifoxonasiga ham o‘rnatilgan bo‘lib, natijada jarrohlik amaliyotlari yengillashdi, binoda suv isitish tizimi yaratildi. Hozirgi kunda bu batareyalardan iste’mol uchun elektr energiyasi olinmoqda.
“Korxonamizda ishlab chiqarilayotgan zamonaviy muqobil energiya batareyalari har qanday ob-havo sharoitida ham o‘ziga qo‘shimcha quvvat to‘plash xususiyatiga ega. Masalan, 100 kilovoltlik quyosh batareyasida 6-7 ta xonani yorug‘lik bilan ta’minlash, televizor va radio uchun energiya yetkazib berish imkoniyati mavjud”, — deydi viloyat tabiatni muhofaza qilish qo‘mitasi boshlig‘i vazifasini bajaruvchi Xayrulla Baqoyev.